钦定古今图书集成/明伦汇编/官常典/第735卷 > 熊鼎 赵成 杜寅
## 钦定古今图书集成/明伦汇编/官常典/第735卷 > 熊鼎 赵成 杜寅

按《明外史》本传：“鼎字伯颖，临川人。元末举于乡，长龙
溪书院。兵乱，结乡人自守，陈友谅屡胁之，不应。邓愈
镇江西，数延见，奇其才。太祖至，愈以鼎荐，欲官之，以
亲老辞。乃留愈幕府，赞军事。母丧除，召至京师，命偕
诸儒撰《公子书》，训贵戚子弟。寻授德清县丞。松江民
钱鹤皋反，邻郡大惊，鼎镇之以静。吴元年，召议礼仪”，
除中书考功博士，迁起居注。宫殿成，命类编古人行
事可为鉴戒者书壁间。舍人耿忠使广信还，奏郡县
官违法状。帝遣御史廉之。而时已颁赦书，丞相李善
长再谏，不纳。鼎偕给事中尹正进曰：“朝廷布大信于
四方，复以细故烦御史，失信且亵威。”帝默然久之，乃
不遣御史。洪武改元，新设浙江按察司，以鼎为佥事，
分部台、温。台、温自方氏窃据，伪官悍将二百人，暴横
甚，鼎尽迁之江、淮间，民始安。寻奏治温之倡邪教者，
散其众为农。平阳知州梅谧坐赃辨不已，民数百咸
诉知州无罪。鼎将听之，吏白鼎释知州如故出何？鼎
叹曰：“法以诛罪，吾敢畏谴诛无罪人乎？”释谧以情闻。
报如其奏。宁海民陈德仲支解黎异，异妻屡诉不得
直。鼎一日览牒，有青蛙立案上。鼎曰：“蛙非𥟖异乎？”果
异，止勿动。蛙果勿动，乃逮德仲鞫实，立正其罪。是秋，
山东初定，设按察司，复以鼎为佥事。奏罢不职有司
数十辈，列郡肃清。进副使，徙晋王府右傅。坐累，左迁
大同卫知事，复授晋王府参军。召为刑部主事。八年，
西部朵儿只班率部落内附，改鼎岐宁卫经历，赐白
金宝钞以行。既至，知寇乃伪降，密疏论之。帝遣使慰
劳，赐以裘帽。复遣中使赵成召鼎。鼎等既行，寇果叛，
遣其下胁鼎还。鼎责以《大义》，骂之，遂与成及知事杜
寅俱被杀。帝闻悼惜，命葬之黄羊川，立祠致祭，以所
食俸米给其家。